Прием на ученици със СОП след седми и след десети клас. 
Възможностите за продължаване на обучението на ученици със специални образователни потребности, които са завършили седми и десети клас с удостоверение са регламентирани в няколко нормативни текста.
Чл. 96, ал.1 от Наредба №10 на МОН за организация на дейностите в училищното образование (Доп. - ДВ, бр. 77 от 2017 г., изм. - ДВ, бр. 50 от 2025 г., в сила от 20.06.2025 г.) Учениците трябва да отговарят на условията, определени в чл. 55 и 82, с изключение на учениците със специални образователни потребности по чл. 120, ал. 7 ЗПУО.
Ал.3 (Нова - ДВ, бр. 50 от 2025 г., в сила от 20.06.2025 г.) Учениците по чл. 95, ал. 3 подават от 15 април до 2 май заявление за насочване за обучение в профили или в специалности от професии в регионалния център за подкрепа на процеса на приобщаващото образование при условията и по реда на Наредбата за приобщаващото образование, приета с ПМС № 232 от 2017 г.
Чл. 145, ал. 6 от Закона за предучилищното и училищното образование: Учениците, които са получили удостоверение за завършен VII клас, може да продължат обучението си в следващ клас след насочване от регионалния център за подкрепа на процеса на приобщаващото образование в училище по чл. 142, ал. 3, т. 1 при условия и по ред, определени с държавния образователен стандарт за приобщаващото образование.“
Чл. 142, ал. 3, т. 1 от Закона за предучилищното и училищното образование: „Държавният план-прием определя броя на местата, на които се приемат учениците в профилираните гимназии и в професионалните гимназии, в паралелките за профилирана подготовка в средните училища и в професионалните гимназии или в паралелките за професионална подготовка в обединените училища, в средните училища и в профилираните гимназии – в VІІІ клас.
Чл. 190, ал. 3, т. 7 от Закона за предучилищното и училищното образование:: Регионалният екип за подкрепа за личностно развитие „информира родителите за възможностите за продължаване на образованието или за придобиване на професионална квалификация на учениците със специални образователни потребности след VІІ и Х клас“.
Наредбата за приобщаващото образование: 
Чл. 140. (1) Регионалният екип за подкрепа за личностно развитие на децата и учениците със специални образователни потребности изготвя становище за насочването на ученици със специални образователни потребности, които ще получат удостоверение за завършен VII клас, за продължаване на обучението им в профили или професионално направление от професия, които са съобразени с индивидуалните им потребности и здравословното им състояние.
(2) За изготвяне на становището по ал. 1 родителят подава до директора на регионалния център за подкрепа на процеса на приобщаващото образование по настоящ адрес на ученика от 15 април до 2 май следните документи:
1. заявление за насочване за обучение в профили или в професионално направление от професия;
2. оригинал на медицинско свидетелство, издаден от общопрактикуващия лекар на ученика, за липса на противопоказания при кандидатстване по профил или по професионално направление от професия;
3. всички документи, съдържащи информация за здравословното състояние и социалното положение на детето, документи, издадени от съда, както и други документи, които имат отношение към обучението и образованието на ученика;
4. протокол от специализирана по профила на заболяването лекарска консултативна комисия и/или решение на териториална експертна лекарска комисия (ТЕЛК) и/или на Национална експертна лекарска комисия (НЕЛК) с приложена лична амбулаторна карта, съдържаща информация за проведени изследвания, консултации, епикризи и други, които удостоверяват заболяването.
(3) Директорът на регионалния център за подкрепа на процеса на приобщаващото образование изисква служебно от директора на училището, в което се е обучавал ученикът, документ за одобрение на предоставянето на допълнителна подкрепа за личностно развитие, издадено от друг регионален център за подкрепа на процеса на приобщаващото образование, както и плана за подкрепа на ученика.
Чл. 142. (1) Регионалният център за подкрепа на процеса на приобщаващото образование прави преценка на индивидуалните потребности, личните интереси, мотивацията и възможностите на учениците за продължаване на обучението им в профили или в професионално направление от професия.
(2) Въз основа на документите регионалният център за подкрепа на процеса на приобщаващото образование изготвя мотивирано становище за насочване на съответния ученик в подходящ профил, съответно професионално направление от професия, съобразен с държавния план-прием за областта.
(3) Становището по ал. 2 съдържа конкретни препоръки за изготвянето на индивидуалния учебен план, за адаптирането на учебната среда при необходимост и за подходящата форма на обучение на ученика.
